Diari Oficial de la Generalitat Valenciana


Sumari del DOGV 4093, del 25-09-2001 (2001/9380)

ORDRE de 18 de setembre de 2001, de la Conselleria d'Economia, Hisenda i Ocupació, per la qual es regula concessió d'incentius autonòmics a la Recerca Científica, Desenvolupament Tecnològic i Innovació (R + D + I) en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4093

Data del DOGV
:   25-09-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/9380


Data del document
:   18-09-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * innovació
    * ajuda pública
    * ajuda a les empreses
    * recerca i desenvolupament
    * suport econòmic

ORDRE de 18 de setembre de 2001, de la Conselleria d'Economia, Hisenda i Ocupació, per la qual es regula concessió d'incentius autonòmics a la Recerca Científica, Desenvolupament Tecnològic i Innovació (R + D + I) en la Comunitat Valenciana. [2001/X9380]
  
L'experiència recent en els països més avançats mostra que un dels factors més decisius en el creixement regional és la inversió en Recerca, Desenvolupament Tecnològic i Innovació. Les xifres estadístiques situen la Comunitat Valenciana en un nivell d'inversió en R+D+I que no es correspon amb el nivell de desenvolupament econòmic, especialment en la despesa executada pel sector privat. Tanmateix, el predomini de la pime i la seua orientació marcadament exportadora les obliga a mantenir i reforçar la seua competitivitat, tasca en la qual la capacitat tecnològica exerceix un paper creixent i fonamental.
  
En el Pla de Desenvolupament Regional es reconeix la importància de la incorporació de les noves tecnologies al conjunt de sectors productius de la Comunitat. El Programa Operatiu de la Comunitat Valenciana 2000-2006 destaca, igualment, la prioritat d'esmenar el dèficit tecnològic a partir del foment de la innovació empresarial que, establint la demanda de serveis avançats de R+D+I, ha d'orientar la producció científica i tècnica.
  
La Comunitat Valenciana compta amb un sistema de ciència i tecnologia que és molt potent i que encara no es troba prou lligat al teixit productiu. Per a fomentar un major aprofitament dels equips i grups d'investigadors i tecnòlegs valencians, i per a reforçar la capacita tecnològica de les empreses, es proposa un conjunt d'ajudes que induïsquen aquestes a introduir la innovació, el desenvolupament tecnològic i la recerca com una variable estratègica de comportament.
  
Aquestes ajudes han de servir d'estímul per què les empreses de manera individual o associades inicien o intensifiquen, si és el cas, les activitats de R+D+I, incentivant la cooperació amb tots els agents del sistema valencià de ciència-tecnologia-empresa. D'aquesta forma s'aconseguirà reforçar la presència de la Comunitat Valenciana en l'espai europeu d'investigació, objectiu del pròxim VI Programa Marc de la UE.
  
Per tot això, en virtut de les facultats que em confereix l'article 35 de la Llei 5/1983 i d'acord amb el que disposa l'article 47 del text refós de la Llei d'Hisenda Pública de la Generalitat Valenciana.
  
ORDENE
  
I. Objecte
  
Article 1
  
La present ordre té per objecte la concessió de subvencions per a la realització de projectes de R+D+I en l'àmbit de la Comunitat Valenciana a fi de contribuir a l'adaptació de les empreses a les noves condicions de competitivitat dels mercats internacionals i per a la seua orientació cap a activitats generadors de major valor afegit.
  
II. Beneficiaris
  
Article 2
  
1. Podran sol·licitar incentius autonòmics les menudes i mitjanes empreses (PIMES) que exercisquen la seua activitat en el territori de la Comunitat Valenciana.
  
2. A efectes de la present ordre, es considerarà menuda i mitjana empresa (PYME), segons la Recomanació de la Comissió Europa (DOCE núm. L107/4, de 30 d'abril, de 1996), la unitat econòmica amb personalitat física o jurídica que reunisca els requisits següents:
  
a) Que ocupe menys de 250 persones.
  
b) Que tinga un volum de negoci anual no superior a 47.823.092 euros (1.931.858.826 PTA), o bé un balanç general no superior a 01.763.967 euros (5.074.053.312 PTA).
  
c) Que no estiga participada en un 25 por 100 o més del seu capital o dels seus drets de vot per altres que no reunisquen els requisits anteriors, llevat que siguen societats públiques sense participació, societats de capital risc o inversors institucionals, sempre que aquests no exercisquen, individualment o conjuntament, cap control sobre l'empresa.
  
III. Actuacions promocionables
  
Article 3
  
1. Els projectes i les actuacions susceptibles de ser objecte d'ajudes previstes en la present ordre s'hauran de realitzar en l'àmbit territorial de la Comunitat Valenciana i respondre als tipus següents:
  
a) Projecte d'investigació industrial: projectes d'investigació orientada a l'adquisició de nous coneixements que puguen resultar d'utilitat per a la creació de nous productes, processos o serveis tecnològics o contribuir a millorar qualsevol dels ja existents.
  
b) Estudis de viabilitat tècnica previs a activitats de recerca industrial/desenvolupament precompetitiu: estudis crítics o estudis de viabilitat destinats a l'adquisició de coneixements que puguen resultar d'utilitat per a la creació o millora de productes, processos o serveis tecnològics.
  
c) Projectes de desenvolupament precompetitiu: projectes dirigits a la materialització dels resultats de la investigació industrial en un plànol, esquema o disseny per a productes, processos o serveis de tecnologia nova, modificada o millorada, destinats a la seua venda o la seua utilització inclosa la creació d'un primer prototip no comercialitzable. En aquests projectes es podran incloure, si és el cas, els diagnòstics tecnològics i els projectes de millora de la gestió de la investigació tècnica.
  
d) Projectes de demostració tecnològica: projectes destinats al desenvolupament de projectes pilots o demostracions inicials derivats de projectes precompetitius no utilitzables per a aplicacions industrials o per a la seua explotació comercial.
  
2. Excepcionalment, es podran declarar promocionables altres actuacions que, per les seues característiques revestisquen un interés singular en relació amb els objectius proposats.
  
3. Els projectes promocionables hauran de tenir una inversió mínima superior a 300.000 euros (25.043.755 PTA)
  
Article 4
  
1. Es consideraran costos incentivables, els realitzats dins dels conceptes següents:
  
a) Despeses de personal: investigadors i tècnics dedicats exclusivament al projecte o actuació objecte de l'ajuda.
  
b) Costos d'adquisició d'equips, instruments, aparells i altre material inventariable, utilitzats exclusivament i permanentment per a l'activitat d'investigació.
  
c) Serveis externs: costos del contracte, amb els centres de R+D+I integrats en el Sistema Valencià de Ciència i Tecnologia i amb empreses de base tecnològica, preferentment pimes i microempreses, radicades en la Comunitat Valenciana.
  
2. La inversió incentivable, als efectes de les subvencions, s'haurà d'iniciar després de la sol·licitud dels incentius autonòmics.
  
IV. Ajudes
  
Article 5
  
1. Les ajudes regulades en la present ordre consistiran en una subvenció sobre la inversió aprovada per al projecte.
  
2. La quantia de les ajudes concedides a l'empara de la present ordre estarà determinada en el marc de límits establits per l'Enquadrament comú sobre ajudes d'Estat de recerca i desenvolupament (96/c 45/06). La intensitat bruta màxima de les subvencions serà la següent:
  
a) Projectes d'investigació industrial: fins al 70 per 100 del cost subvencionable.
  
b1) Estudis de viabilitat tècnica previs a activitats d'investigació industrial : fins al 75 per 100
  
b2) Estudis de viabilitat tècnica previs a projectes de desenvolupament precompetitiu: fins al 50 per 100.
  
c) Projectes de desenvolupament precompetitiu: fins al 35 per 100
  
d) Projectes de demostració tecnològica: fins al 35 per 100
  
En cas d'acumulació de subvencions comunitàries, la intensitat màxima de l'ajuda no podrà excedir del 75 per 100 per a la investigació industrial i del 50 per 100 per a les activitats de desenvolupament precompetitives.
  
3. L'import de les ajudes serà finançat a càrrec de l'aplicació pressupostària 93.02.490.97.4, línia T 1386000 del pressupost de la Generalitat Valenciana per a l'exercici 2001, per una quantia màxima de 150 milions de pessetes / (901.518,16 euros).
  
Article 6
  
Per a la avaluació científica i tècnica dels projectes o actuacions que complisquen els requisits establits en les disposicions vigents s'utilitzaran els criteris següents:
  
a) Rellevància i grau d'innovació científica i tecnològica dels objectius del projecte així com la seua orientació al mercat.
  
b) Qualitat i viabilitat tècnica, econòmica i financera del projecte.
  
c) Adequació del pressupost sol·licitat a les activitats proposades.
  
d) Adequació de la metodologia i del pla de treball als objectius del projecte.
  
e) Capacitat i experiència de l'empresa i capacitat científica i tècnics dels equips de treball implicats en la seua realització.
  
f) Característiques de l'entitat col·laboradora externa, si és el cas.
  
g) Caràcter estratègic del projecte per al desenvolupament del sector en la Comunitat Valenciana.
  
h) Impacte socioeconòmic, especialment pel que fa al valor afegit i a la creació d'ocupació.
  
Article 7
  
Amb caràcter complementari a l'avaluació científica i tècnica, per a la valoració dels projectes s'atorgarà una consideració preferents als grups de projectes següents:
  
a) Projectes la realització dels quals comporte la creació d'ocupació (incorporació d'investigadors / tecnòlegs a la plantilla de l'empresa promotora).
  
b) Projectes els objectius dels quals s'adeqüen a les línies de la política de R+D+I de la Generalitat Valenciana i la realització dels quals possibilite la resolució de problemes rellevants per a la Comunitat Valenciana.
  
c) Projectes en la realització dels quals intervinguen centres d'investigació, centres tecnològics públics o privats, pimes o microempreses de base tecnològica que exercisquen la seua activitat en la Comunitat Valenciana.
  
Article 8
  
1. Les empreses beneficiàries hauran de comunicar a la Direcció General d'Economia les subvencions o ajudes que hagen sol·licitat o obtingut per a l'execució de la mateixa actuació. L'incompliment d'aquesta obligació podrà donar lloc a la revocació de la resolució de concessió d'ajudes.
  
2. L'import de les subvencions o ajudes que es concedisquen en cap cas podran ser de tal quantia que, aïlladament o en concurrència amb altres subvencions o ajudes, siga quina siga la seua naturalesa, òrgan o administració que les concedisca, superen els percentatges màxims establits en la present ordre.
  
3. La concurrència de subvencions o ajudes per a un mateix projecte s'haurà d'ajustar a les disposicions legals vigents aplicables a cadascuna d'elles, en matèria de compatibilitat de fons europeus i límits màxims de finançament.
  
V. Del procediment de concessió dels incentius autonòmics
  
Article 9
  
1. Les sol·licituds s'hauran de presentar davant la Direcció General d'Economia abans de l'inici de les inversions.
  
L'expedient de sol·licitud s'iniciarà amb la presentació dels documents següents:
  
a) Instància dirigida a la Conselleria d'Economia, Hisenda i Ocupació, que haurà de dur adjunt l'imprés normalitzat.
  
b) Declaració de les subvencions sol·licitades o concedides per al mateix projecte.
  
c) Documentació acreditativa de les circumstàncies personals del sol·licitant o de les registrals si es tracta d'una societat.
  
d) Quan la sol·licitud es firme en representació del beneficiari, acreditació del poder del firmant de la sol·licitud.
  
e) Justificació del compliment per part de l'empresa de les seues obligacions fiscals i davant la Seguretat Social a la data de presentació de la sol·licitud.
  
2. Examinada la documentació aportada, si aquesta no reuneix els requisits exigits, es requerirà la persona interessada perquè, en el termini de deu dies hàbils des de l'endemà de la recepció de la documentació esmene la falta o adjunte la documentació necessària, amb l'advertiment que si no ho fa, es considerarà que desisteix de la seua sol·licitud.
  
3. A més dels documents assenyalats en l'apartat 1, l'administració podrà sol·licitar qualsevol informació o documentació addicional que es considere necessària per a la resolució de l'expedient, i assenyalarà el termini per a la seua presentació. Durant aquest termini es considerarà paralitzat l'expedient.
  
Article 10
  
1. La Direcció General d'Economia realitzarà d'ofici aquelles actuacions que estime necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
2. Les sol·licituds seran estudiades i valorades per un Comité de Selecció, designat a aquest efecte pel conseller d'Economia, Hisenda i Ocupació.
  
3. Prèviament a aquesta valoració es realitzarà l'avaluació científica i tècnica dels projectes i de les actuacions on intervindran experts en la matèria. L'informe que s'emeta resultarà vinculant per a l'òrgan competent per a la resolució.
  
4. L'avaluació de la quantia de les ajudes, així com la possible denegació d'aquestes, es realitzarà atenent els criteris de valoració establits en la present ordre.
  
Article 11
  
1. L'òrgan competent per a la resolució dels expedients és el conseller d'Economia, Hisenda i Ocupació.
  
2. Les resolucions de concessió fixaran la quantia i incorporaran, si és el cas, les condicions i obligacions que afecten el desenvolupament del projecte.
  
3. La concessió de les ajudes se sotmetrà a les disposicions, directrius, directives i normes comunitàries sectorials aplicables sobre això.
  
4. El termini màxim per a resoldre les sol·licituds que es formulen per a la concessió de les ajudes sol·licitades serà el de sis mesos computats des de la recepció de la sol·licitud en el registre de l'òrgan competent per a la seua tramitació.
  
Transcorregut aquest termini, sense que haja recaigut resolució, es podrà entendre desestimada la sol·licitud de concessió de les ajudes.
  
La resolució, expressa o presumpta, posa fi a la via administrativa i es podrà recórrer potestativament en reposició davant el mateix òrgan que l'haja dictat o ser impugnada directament davant la Jurisdicció Contenciosa Administrativa, d'acord amb els requisits i terminis previstos en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 12
  
1. La concessió de les subvencions es notificarà a les persones interessades, les quals hauran de manifestar la seua acceptació en un termini màxim de 15 dies hàbils davant la Direcció General d'Economia. Transcorregut aquest termini, sense haver-la efectuat, quedarà sense efecte la subvenció, amb la resolució prèvia a l'efecte.
  
2. L'acceptació de la subvenció suposarà l'obligació de la persona interessada de complir les condicions determinants de la concessió, així com de les prescripcions que s'hi imposen i totes aquelles que es deriven del que disposa aquesta ordre i altres disposicions que li siguen d'aplicació.
  
3. La justificació d'aquest compliment es realitzarà per la persona interessada dins del mes següent a l'acabament del termini de vigència de la concessió de la subvenció.
  
VI. Liquidació de les subvencions
  
Article 13
  
1. Dins del termini de vigència, el beneficiari podrà sol·licitar davant la Direcció General d'Economia el cobrament total de la subvenció acreditant la realització de la totalitat de la inversió aprovada, o cobraments parcials, a mesura que vaja justificant la realització d'aquesta inversió. Quan es tracte de pagaments parcials o no s'hagen complit totes les condicions establides en la resolució individual, la persona interessada, perquè puga ser tramitat l'expedient de liquidació, haurà d'aportar les garanties a favor de la Generalitat Valenciana que prèviament hagen sigut determinades.
  
Una vegada acabat el termini de vigència, el beneficiari sols podrà sol·licitar la liquidació total de la subvenció concedida.
  
2. Les sol·licituds de cobrament de subvenció s'ajustaran al model que establisca la Direcció General d'Economia i s'hi adjuntaran els documents següents:
  
a) Justificació a la data de presentació de la sol·licitud de cobrament del compliment per part de l'empresa de les seues obligacions fiscals i davant la Seguretat Social.
  
b) Justificació de les inversions efectivament realitzades i pagades corresponents al projecte aprovat.
  
Aquesta justificació es realitzarà mitjançant la presentació de les factures o altres documents justificatius suficients d'acord amb la naturalesa dels costos incentivables, juntament amb els comprovants o justificants de pagament i una relació d'aquests. També es podrà exigir aquesta justificació per mitjà d'auditories externes.
  
c) Informe tècnic on es descriga la realització del projecte.
  
d) La garantia corresponent, si és procedent.
  
VII. Incidències posteriors a la concessió
  
Article 14
  
1. La Direcció General d'Economia resoldrà les incidències relatives a l'expedient de concessió de les subvencions que es produïsquen després de la resolució de concessió.
  
2. El termini màxim per a resoldre serà el de tres meses, computats des de l'inici del procediment.
  
Contra aquesta resolució es podrà interposar recurs d'alçada davant del conseller d'Economia, Hisenda i Ocupació, d'acord amb els criteris i terminis establits en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
VIII. Control i inspecció
  
Article 15
  
1. La Direcció General d'Economia vigilarà l'adequada aplicació de les ajudes, i per a això podrà realitzar les inspeccions, comprovacions i demanar la informació que considere oportuna.
  
2. Les empreses beneficiàries de les subvencions regulades en la present ordre s'hauran de sotmetre a les actuacions de control financer que pertoquen, si és el cas, a la Intervenció General de la Generalitat Valenciana, la Sindicatura de Comptes i les previstes en el Tribunal de Comptes i altres òrgans de control de la Comunitat Europea.
  
Article 16
  
1. Finalitzada l'execució del projecte, l'òrgan competent comprovarà que aquest s'ha executat d'acord amb les condicions establides en la resolució individual.
  
2. Si el projecte no s'ha executat d'acord amb les condicions establides, s'analitzaran les causes i l'abast de l'incompliment, i si és el cas, s'iniciarà l'expedient d'incompliment de les obligacions del beneficiari.
  
Article 17
  
1. L'expedient d'incompliment s'iniciarà per acord de la Direcció General d'Economia mitjançant la comunicació al beneficiari de les causes determinants d'aquest. Les persones interessades podran, en qualsevol moment del procediment anterior al tràmit d'audiència, adduir al·legacions i aportar documents o altres elements de judici.
  
2. Instruït el procediment, i immediatament abans de redactar la proposta de resolució, es posarà de manifest a les persones interessades, que disposaran d'un termini de 15 dies per a al·legar i presentar els documents i les justificacions que estimen pertinents.
  
3. Presentades les al·legacions o transcorregut el termini de 15 dies hàbils sense contestació per part del beneficiari, la Direcció General d'Economia trametrà les actuacions, juntament amb la seua proposta, al conseller d'Economia, Hisenda i Ocupació, perquè adopte la resolució que siga procedent.
  
4. El termini màxim per a resoldre els procediments per incompliment serà de sis mesos, computat des de l'acord d'iniciació.
  
Article 18
  
1. L'incompliment d'algun dels requisits establits en el present decret pel beneficiari, o de les obligacions imposades com a conseqüència de la concessió de les ajudes, així com el falsejament, la inexactitud o l'omissió en les dades subministrades que hagen servit de base per a la concessió mencionada, donarà lloc a la pèrdua total o parcial d'aquestes ajudes i al consegüent reintegrament d'aquestes, amb pagament dels interessos de demora que corresponguen, d'acord amb el que preveu la Llei d'Hisenda Pública de la Generalitat Valenciana i altres disposicions legals vigents en la matèria
  
2. L'administració podrà exercitar l'acció de responsabilitat contra els administradors de les empreses infractores pels danys ocasionats a la Comunitat Valenciana.
  
DISPOSICIONS FINALS
  
Primera
  
Es faculta el conseller d'Economia, Hisenda i Ocupació per a dictar les instruccions que exigisca l'aplicació i execució d'aquesta ordre.
  
Segona
  
La present ordre entrarà en vigor l'endemà de la publicació.
  
València, 18 de setembre de 2001
  
El conseller d'Economia, Hisenda i Ocupació,